Woede na Britse LP se uitlatings oor ABOJacob Rees-Mogg. Foto: AP Photo/Alastair Grant Die Britse LP Jacob Rees-Mogg het woede ontketen nadat hy die dodetal in konsentrasiekampe tydens die Anglo-Boereoorlog (ABO) met die dodetal in Glasgow gedurende dieselfde tydperk vergelyk het. Rees-Mogg het dié uitlatings gemaak op die BBC se program Question Time tydens ’n besprekingspunt oor die nalatenskap van Winston Churchill. Hy het gesê mense is tydens die oorlog in konsentrasiekampe gesit vir hul beskerming. “So dit was nie ŉ goeie ding nie maar waar anders sou mense leef?” wou Rees-Mogg weet. Grace Blakeley, ŉ ekonoom wat ook aan die program deelgeneem het, wou by Rees-Mogg weet of hy dus die gebruik van konsentrasiekampe regverdig. Hy het egter volgehou mense is na konsentrasiekampe geneem vir hul veiligheid. Jacob Rees-Mogg (regs) en Grace Blakeley tydens die program. Foto: Skermskoot Blakeley het dit aan Rees-Mogg gestel dat die Britte die gebruik van konsentrasiekampe uitgedink het. Rees-Mogg was egter nie daarvoor te vinde nie. “Jy verwar ongelukkig konsentrasiekampe met [Adolf] Hitler se uitwissingskampe.” Hy het gesê die konsentrasiekampe is nie “sistematiese moord” nie. “Ek pleit nie dat mense van hul plase afgeneem word en in kampe geplaas word nie, maar daar was ’n oorlog aan die gang en mense is gevat sodat hulle gevoed kon word omdat die boere weg was om die Boereoorlog te veg.” Blakeley het ná die program getwiet: “Die gekkeding hieroor is – alhoewel ek presies weet wat tydens die Boereoorloë gebeur het – Rees-Mogg se toon en diepe selfvertroue het my in my self laat twyfel. Die diepgewortelde drang in die Britse kultuur om hulle aan aristokratiese gesag te onderwerp, is werklik skrikwekkend.” Rees-Mogg se uitlatings het ook op sosiale media kritiek en woede uitgelok.